กสอ. ปรับแผนกลยุทธ์ แปลงสู่การปฏิบัติงาน ปีงบประมาณ 2562

จ.นครราชสีมา 14 กันยายน 2561 : นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม ให้เกียรติเป็นประธานเปิดการสัมมนาเชิงปฏิบัติการ เรื่องการปรับแผนกลยุทธ์และจัดทำแผนปฏิบัติการประจำปีงบประมาณ 2562 จัดขึ้นระหว่างวันที่ 13 -15 กันยายน 2561 ณ โรงแรมเดอะกรีนเนอรี่ รีสอร์ท เขาใหญ่ อ.ปากช่อง จ.นครราชสีมา

ด้วยในแต่ละปีงบประมาณ หน่วยงานต้องนำแผนกลยุทธ์ที่ทันสมัยมาแปลงไปสู่การปฏิบัติงาน โดยการจัดทำแผนปฏิบัติการประจำปีงบประมาณ เพื่อเป็นการกำหนดทางเลือกหรือแนวปฏิบัติในการดำเนินงาน รวมทั้งการกำหนดวิธีการปฏิบัติงานที่เกี่ยวข้องขององค์กรที่มีอยู่ให้เกิดประโยชน์สูงสุดไว้ล่วงหน้า แผนปฏิบัติการประจำปีงบประมาณ จึงเป็นเครื่องมือสำคัญในการนำกลยุทธ์ไปสู่การปฏิบัติตามแผนงาน/โครงการที่วางไว้ และนำไปสู่เป้าหมายเดียวกันคือความสำเร็จอย่างมีประสิทธิภาพตามวิสัยทัศน์และเป้าหมายขององค์กร ทั้งนี้ในปี 2562 กสอ. ยังคงเดินหน้า 9 มาตรการ และเน้นย้ำการดำเนินงาน 4 เรื่องด้วยกัน ได้แก่ 1.Start up โดยบูรณาการร่วมกับกระทรวงวิทยาศาสตร์และเทคโนโลยี 2.ศูนย์ปฏิรูปอุตสาหกรรม 4.0 (ITC) บูรณาการร่วมกับหน่วยงานร่วมต่างๆ และให้ผู้ประกอบการกลุ่มเป้าหมายเข้ามาใช้บริการให้มากที่สุด 3.Productivity ที่พร้อมขับเคลื่อนให้บริการแก่ผู้ประกอบการ 4.กองทุนพัฒนาเอสเอ็มอีตามแนวประชารัฐ ที่ยังคงให้บริการอย่างต่อเนื่อง ทั้งนี้​ ได้มอบหมายให้ผู้บริหารและบุคลากร กสอ. ทั้งส่วนกลางและส่วนภูมิภาคที่เข้าร่วมสัมมนาฯ จำนวน 600 คน นำแนวทางการดำเนินงานไปใช้ให้เกิดผลสำเร็จอย่างมีประสิทธิภาพสูงสุด โอกาสนี้ อสอ. ยังได้มอบโล่และเกียรติบัตรการเข้าร่วมโครงการ "การจัดทำแผนปฏิบัติการลดการใช้พลังงานและการลดใช้น้ำ ให้กับผู้ประกวดเข้าร่วมโครงการฯด้วย"### PRDIP (กลุ่มประชาสัมพันธ์ สำนักงานเลขานุการกรม​ กสอ.) รายงาน / ภาพข่าว